מַלְכוּיוֹת, זִכְרוֹנוֹת וְשׁוֹפָרוֹת

**מַלְכוּיוֹת**

ה' בְּאִיָּר הַתַּשַּׁ"ח

נֶאֶסְפוּ בְּחוּנֶיךָ

רֶגַע טָמִיר לֹא נִשְׁכַּח

עֵת רָצוֹן מִלְּפָנֶיךָ.

דִּמְדּוּמֵי שַׁבָּת הַמַּלְכָּה

עוֹד רֶגַע וְשָׁבְתָה מְלָאכָה

אַךְ מֵאִתְּךָ הִיא עֲרוּכָה

כִּי עוֹד רַבָּה הַמְּלָאכָה,

אַתָּה עַתָּה

תְּכוֹנֵן בְּיִשְׂרָאֵל מְלוּכָה.

אוּדִים מֻצָּלִים מֵאֵשׁ

פְּלִיטֵי זַעַמֶךָ

שְׁאֵרִית נַחֲלָתֶךָ,

תְּפוּצוֹת צֹאנֶךָ

רָצוּ לֹא רָצוּ,

הִגִּיעָה עֵת פְּקוּדָה

זָכוּ לא זָכוּ,

אֲחִישֶׁנָּה בְּעִתָּהּ.

הַחַמָּה בְּרֹאשׁ הָאִילָנוֹת

עוֹד רֶגַע הַצֵּל לִנְטוֹת

הַתִּקְוָה בָּרֹאשׁ וּבַלְּבָבוֹת

מִשְׁאֲלוֹת דּוֹר וְדוֹרוֹת -

וְקָדְשָׁה שַׁבָּת הַמַּלְכָּה

וְחָדְשָׁה בְּיִשְׂרָאֵל מְלוּכָה.

מְלֹךְ עַל הָעוֹלָם כֻּלּוֹ בִּכְבוֹדֶךָ

וּבְבַקָּשָׁה אֶל תִּשְׁכַּח

גַּם עַל יִשְׂרָאֵל עַמֶּךָ

מְהֵרָה עָלֵינוּ גַּלֵּה כְּבוֹד מַלְכוּתֶךָ

גַּם עַל אֵלֶּה שֶׁלֹּא מַכִּירִים בְּטוּבֶךָ

הַמְלִיכוּנִי בָּנַי כִּי לָכֶם הִיא הַמְּלוּכָה

נִצְרוּהָ הֵיטֵב לְעוֹד אֶלֶף אַלְפֵי שָׁנָה

בִּנְיַן הָאָרֶץ הוּא כְּבוֹדִי, בְּנוּהָ לִשְׁנוֹת דּוֹר

עַד גַּם הַהוֹלְכִים בַּחֹשֶׁךְ, יִרְאוּ אֶת הָאוֹר

מִיֶּדְכֶם הָיְתָה זֹּאת לָכֶם בְּנֵי עֲלִיָּה

לֹא עַל מַגָּשׁ שֶׁל כֶּסֶף, רַק בַּעֲמַל וִיגִיעָה

אֱמוּנַתְכֶם הִיא לָכֶם עוֹז וְתוּשִׁיָּה

"מַלְכוּת הָאָרֶץ כְּמַלְכוּת הָרָקִיעַ" - בְּסִפְרִי חֲתוּמָה

**זִכְרוֹנוֹת**

זָכְרֵם בְּזִכָּרוֹן טוֹב לְפָנֶיךָ

מֵאֶרֶץ יַרְדֵּן וְחֶרְמוֹנִים

זְכוֹר יְדִידוּת בָּנֶיךָ וְרֵעֶיךָ

הַנֶּאֱהָבִים וְהַנְּעִימִים.

אַמְּצֵם אֶל לִבְּךָ, נָשְׂאֵם בְּחֶמְלָתֶךָ

אֲשֶׁר חֵרְפוּ נַפְשָׁם עַל קִדּוּשׁ שְׁמֶךָ

שָׁמְרֵם כְּבָבַת אִישׁוֹן עֵינֶיךָ

חֲתֹר לָהֶם מְחִילָה תַּחַת כִּסֵּא כְבוֹדֶךָ

נִצְרוּ אַתֶּם אֶת הָאֵשׁ, אֲשֶׁר יָקְדָה בְּלִבּוֹתָם

הַגַּחֶלֶת וְהַלַּפִּיד אֲשֶׁר נָשְׂאוּ אִתָּם

עַל כִּתְפֵיכֶם תָּמִיד, שְׂאוּ אֶת שְׁמוֹתָם

הָאָרֶץ אֲשֶׁר תִּבְנוּ, לֹא תְכַסֶּה דָּמָם.

אַבְנֵי זִכָּרוֹן לִבְנֵי יִשְׂרָאֵל, עַל לוּחַ לִבְּכֶם

קִדְּשׁוּ צִוָּם קִרְאוּ עֲצָרָה, אֲנִי תָּמִיד אִתְּכֶם

קִרְאוּ הִלֵּל תְּנוּ הוֹדָיָה, פְּסוּקָה הִיא לָכֶם

יְמֵי זִכָּרוֹן וּמוֹעֵד - הֲלוֹא נְתַתִּים בְּיֶדְכֶם

**שׁוֹפָרוֹת**

תְּקַע בְּשׁוֹפָר גָּדוֹל לְחֵרוּתֵנוּ הַשְּׁלֵמָה

חִרְטוּ הַחֵרוּת בִּלְבַבְכֶם וְלַמְּדוּהָ הַדּוֹר הַבָּא

הָשִׁיבָה שׁוֹפְטֵינוּ כְּבָרִאשׁוֹנָה

אֱמֶת וָצֶדֶק שִׁפְטוּ בְּשַׁעֲרֵיכֶם, דִּינוּ דִּין יָתוֹם וְאַלְמָנָה

לַמַּלְשִׁינִים וְלַכּוֹפְרִים אַל תְּהִי תִּקְוָה לְעוֹלָם

הַרְבֵּה סוֹבְלָנוּת בָּנַי וְהַרְבֵּה אַהֲבַת חִנָּם

יִתָּקַע בְּשׁוֹפָר לְהָשִׁיב הַנִּדָּחִים וְהָאוֹבְדִים

פִּתְחוּ לְבָבוֹת וּשְׁעָרִים, הִנֵּה הֵם בָּאִים, הִנֵּה הֵם בָּאִים

וְלִירוּשָׁלַיִם תָּשׁוּב וְתִשְׁכֹּן בְּתוֹכָהּ

שׁוֹב אָשׁוּב כִּי לֹא תַּשְׁחִיתוּ רוּחָהּ וְנוֹפָהּ

חָנֵּנוּ מֵאִתָּךְ דֵּעָה בִּינָה וְהַשְׂכֵּל

הֲלוֹא כָּל הָעוֹלָם מֵחָכְמַתְכֶם וּבִינַתְכֶם מִשְׂתַּכֵּל

מַדּוּעַ זָכִינוּ אָנוּ וְלֹא כָּל הַדּוֹרוֹת הָאֲחֵרִים

אֵין סוֹדוֹת מִלְּפָנַי, הַתְּשׁוּבָה בַּבָּתִּים הַקּוֹדְמִים

עֲשֵׂה שֶׁנִּהְיֶה רְאוּיִים לְזֹאת הַמַּתָּנָה

כְּבָר כָּתַבְתִּי לֹא בַשָּׁמַיִם הִיא - בְּיֶדְכֶם נְתוּנָה

וּבַשּׁוֹפָר הַגָּדוֹל מִי וּמָתַי יִתָּקַע?

אַחֲרֵי וְלִפְנֵי הַשּׁוֹפָר – קוֹל דְּמָמָה דַּקָּה

קוֹל גְּבוּרַתְכֶם וּמַעֲשֵׂיכֶם - בְּהַשְׁקֵט וּבְבִטְחָה